folketssamling

**[|Folkets-Samling.dk]**
 * Fællesmøntgruppen**

**Hvad er Folkets-Samling.dk ?** Folkets-Samling.dk er en hjemmeside, som alle er velkomne til at bruge. Det er en kommunikationsside omkring køb og salg af ting og serviceydelser, bytte arbejde, fællesdyrkning af grønsager, distribution, bofællesskab, overnatning, miljø- og energitiltag, fællesspisning, hjemmebagning, færdig mad, børnepasning, ture, weekender, ferier, sang, musik, videoformidling mm. Og alle kan oprette en konto med en lokal valuta, som man kan bruge som betalingsmiddel, når og hvis der er behov for det.

Man opretter en profil ved at skrive sin email adresse, sit fornavn eller kaldenavn samt et password. Og så er man straks logget ind. Næste gang man kommer til hjemmesiden, er der automatisk login, med mindre man har logget sig ud. Oppe til højre vælger man så den storby, som er nærmest, hvor man bor. Man kan vælge København. Og senere, når der kommer mange brugere, vil man så kunne vælge Glostrup, Vanløse, Nørrebro osv. Lad os antage, at man vælge Køge. Næste gang man kommer ind på hjemmesiden, kommer man automatisk til Køge siden.

Hjemmesidens struktur er fastlagt på forhånd. Men alt indhold skabes af brugerne. På forsiden kan man indsætte møde og arrangementer, hvor man inviterer andre til at deltage. Her kan man godt vælge, at arrangementet skal kunne ses af nogle, der bor i hele ens landsdel eller hele Danmark, hvis man arrangerer en festival eller lignende. Men ellers er det valgt på forhånd, at det kun er dem, der bor i Køge, der ser det. Det er ikke hemmeligt for andre, for de kan jo bare skifte over til Køge, og så kan de også se det.

Man kan for eksempel invitere til et møde hjemme hos sig selv, hvor man byder på kaffe og kage, og hvor man så vil snakke om, hvordan man skaffer frisk mælk og fersk ost. Og så kan dem, der er interesseret, tilmelde sig og møde op. Det kan også være, at man inviterer til et møde, hvor man vil finde ud af, hvor og hvordan man kan lave en kælder til opbevaring kartofler, så de kan holde sig hele vinteren. Eller man inviterer til en udflugt, hvor man tager ud og kigger på en mark, som man måske kan leje, og hvor man vil dyrke løg og gulerødder.

Så er der en kalender, hvor man kan bladre tilbage til tidligere måneder se, hvilke møder og arrangementer, der har været tidligere. Og man kan bladre frem og se de kommende måneder, om der er planlagt noget. Nå, men lad os tage menuen og trykke på jordbrug. Her kan du indsætte et indlæg. Der er 6 ting, man kan krydse af:
 * Jeg vil gerne være med til fællesdyrkning
 * Jeg er med nu, men vil gerne være med i en ny gruppe
 * Jeg kender et sted/en landmand, som måske er interesseret
 * Jeg har bil
 * Jeg har motorcykel
 * Jeg cykler (tager cyklen med i bus/tog)

Og så er der et enkelt skrivefelt, der hedder: ”Vores gruppes blog hedder”. Og her kan du skrive navnet på bloggen, hvis gruppen altså har lavet en blog. Det er nemlig sådan, at alle enkeltpersoner og grupper kan oprette en blog, hvor man kan skrive sammen. Det bliver så til en slags dagbog, hvor man kan diskutere, og hvor man kan give meddelelser til hinanden. Når man så trykker GEM, er indlægget oprettet, og alle andre i Køge kan nu se det. Der er automatisk indsat dato for oprettelsen, dit navn og dit foto, hvis du har uploadet sådan ét til din profil. Så kan du selvfølgelig redigere og rette i dit indlæg – eller slette det. Og alle andre kan så dels se din profil, hvor du vælger at skrive det, som du synes andre skal se. Og endelig kan de skrive brev til dig. Brevet kommer så i din postkasse på hjemmesiden; men det kommer også til din mailadresse. I menuen kan man også trykke på ”Fordeling”. Her kan man også skrive navnet på en blog, hvis man er med i en gruppe, og den har en blog. Men ellers er der 7 afkrydsningsmuligheder:


 * Jeg vil gerne deltage i fordelingsarbejdet
 * Jeg har et koldt rum til opbevaring/distribution
 * Jeg har brug for udbringning til mig
 * Jeg vil gerne bringe ud til dem, der ikke kan hente
 * Jeg vil gerne lave fersk ost
 * Jeg vil gerne fordele fersk mælk og ost
 * Jeg vil gerne have fersk mælk og ost

Der er en initiativtager, der har oprettet indlægget, og så kan andre skrive til ham eller hende. Og så opretter man måske en blog, så andre kan følge med i, hvad der sker.

I menuen kan man også gå til siden med ”Spis sammen”. Her opretter man et indlæg, hvor man inviterer andre til at komme til aftensmad. Man skriver hvornår og hvor. Man skriver, hvor mange der kan deltage. Om man har særlige ønsker – for eksempel børnefamilier. Og så skriver man en pris, som råvarerne koster. Folk kan så sende en forespørgsel, hvor der skriver, om de gerne vil deltage. Og hvis det passer værten, kan han eller hun skrive tilbage og byde velkommen. Idéen er så, at værten laver mad, og gæsterne vasker op. Og så lærer man nye mennesker at kende. Man kan også vælge at lave et indlæg, hvor man går ud og spiser på en restaurant. Og man kan også vælge en kombination af mad og arrangement, så man spiser sammen og bagefter går ud til et arrangement.

Så kan man i menuen vælge ”Hjemmebagning”. Når man alligevel har tændt en stor ovn, er det da smart, at man ikke kun bager et lille brød og 4 boller. Så kan lige så godt bage noget mere, som andre kan få gavn af. I indlægget sætter man så kryds ud for
 * rugbrød
 * groft franskbrød
 * boller
 * wienerbrød
 * sandkage
 * formkage

Det er det, som man agter at bage. Så skriver man den uge eller den dato, hvor man vil bage. Og man skriver den landsby eller bydel, hvor andre skal komme og hente deres brød. Andre kan så ”bestille” ved at skrive til hjemmebageren. Men bestillingen er først gyldig, når bageren har accepteret det og sendt besked tilbage.

Man kan også trykke ”Færdig mad” i menuen. Her inviterer man ikke andre til at komme hjem og spise, men til at komme og hente nogle portioner mad, som så bare skal varmes. Igen skal der lige være en kommunikation mellem kok og den travle person, der kommer lige fra arbejdet, og som skal hente børn i børnehave og senere måske skal til møde. Og så passer det fint med, at man ikke selv behøver lave mad.

Og hvis man så skal til møde om aften, trykker man i menuen på ”Børnepasning”. Her kan man både lave indlæg, hvor man tilbyder at passe børn på bestemte tidspunkter – og indlæg, hvor man skriver, hvornår man gerne vil have sine børn passet. I menuen er der også mulighed for at finde folk til samkørsel, så man ikke skal sidde alene i sin bil. Der er en side om overnatning, hvis man enten gerne tilbyder, at andre kan sove på ens sofa, eller hvor man efterlyser et sted at overnatte, når man for eksempel skal til en anden by til et arrangement. Der er sider om bofællesskab, fælles faciliteter, en-dags-ture, weekendture, ferier, sang og musik, videoer, amatør TV kanal på internettet, og køb og salg af ting og tøj samt bytte arbejde. Jeg klipper din hæk, og du strikker en trøje til mig. Jeg sælger mit gamle klaver, og du sælger mig din computer.

Der er selvfølgelig mulighed for, at man betaler hinanden for ydelserne med almindelige danske kroner. Men man kan også oprette en konto, hvor man betaler hinanden med lokal valuta. Det er meget let. Alle, der bor i Køge kan få en konto, der kan bruges i Køge området. Det koster ikke noget at oprette kontoen. Og man får indledningsvis 5 valutaer på sin konto. De har en værdi, der svarer til 5 arbejdstimer. Hvis Henry så skal købe en røremaskine af Ulla, aftaler de, at den svarer til 2 valutaer, og så overfører han to valutaer fra sin konto til Ullas konto. Der er selvfølgelig en masse sikkerhed, så der ikke kan snydes. Nu har Ulla 7 valutaer på sin konto, og Henry har kun 3. Ulla vil gerne til et møde en aften og laver en aftale med Connie om børnepasning. Her aftaler de, at det skal betales 3 valutaer. Og Ulla overfører så 3 valutaer til Connies konto. Henry vil gerne købe et hjemmebagt rugbrød af Ursula. Og de aftaler, at det skal koste ½ valuta. Og så overfører han ½ valuta til Ursulas konto. Han har nu 2½ valuta tilbage på sin konto. Så tilbyder Frans kropsmassage, og det vil Henry da gerne have. De aftaler en pris på 1 valuta, som Henry så overfører til Frans’s konto, og nu har Henry kun 1½ valuta tilbage. Henry kan godt købe mere, for han kan overtrække sin konto helt ned til minus 5 valutaer. Herefter kan han ikke købe mere. Men han kan jo også tilbyde andre noget. Så han finder på at lave fersk ost og bringe det ud. En portion på 100 gram skal koste 1 valuta. Der er mange, der er interesseret. Og de overfører efterhånden valutaer til hans konto. Når kontoen er kommet op på 20 valutaer, kan der ikke indsættes mere på hans konto. Så bliver han nødt til at købe noget. Han kan selvfølgelig også vælge at overføre noget til gamle fru Hansens konto, fordi hun ikke kan yde ret meget, men selv har et stort behov for at få noget. Det har hun krydset af inde på siden om køb og slag. Hvis Henry vil se, hvordan han har brugt sin lokale valuta, kan han se en oversigt for hvert af de sidste 5 år.

På hjemmesiden er der en række andre faciliteter. Man kan uploade indslag til ugens alternative TV-nyheder. Man kan uploade videoer om en lang række emner, som man kan diskutere. Man kan skrive i nogle emneblogs om, hvordan man forestiller sig fremtidens samfund. Og indlæggene kan man give point, sådan at de indlæg, der får flest point ses først, og at dem med laveste point efterhånden slettes.

Man skal ikke være medlem for at deltage. Alle er med. Enten som passive tilskuere eller som aktive brugere. Man kan deltage i det hele, når man har tid og lyst. Og man kan lade være, når man ikke gider. Der er ingen bestyrelse eller ansvarlige. Forsiden på hjemmesiden og bloksiderne fungerer som dagbøger, der erstatter indkaldelse, dagsordener og særlige referater. Den enkelte bruger er i centrum. Hvad har jeg brug for? Hvad har jeg lyst til? Hvad kan jeg yde? Og der er direkte kommunikation fra person til person.

Der er et tekstarkiv, hvor man kan uploade tekster, og dem kan man linke til på hjemmesiderne. Man kan også søge på andre brugere og se deres profil. Her kan man blandt andet se, hvilke møder, som de har tilmeldt sig til, hvilke blogs de har skrevet i - samt alt det, som de har gang i med hensyn til køb og salg, madlavning, fællesdyrkning osv.

Der er også sider, hvor man kan inspirere hinanden om en ny teknologi, der passer bedre til den fremtid, vi vil bygge op. Det kan handle om at transportere grønsager ind fra landet til byen i køretøjer, der ikke forurener med CO2. Det kan for eksempel opnås ved at lave biogas fra planterester på fællesdyrkningsarealet og fra husholdningsaffaldet. Det kan handle om at oprette byhaver med produktion af sommergrønt, bær og hønsegård. Det kan også være om 12-volts anlæg fra en lille vindmølle eller solceller, der kan levere strøm til fjernsyn, computer, belysning samt til nye alternative køleskabe, der passer til at opbevare grønsager. En grønsag er nemlig et levende væsen, der indånder ilt og udånder kuldioxid. Hvis sådan en gulerod bliver spærret inde i et lille køleskab, fryser guleroden. Så producerer den varme, hvorved den forbruger noget af sit sukker. Hvis døren er lukket, bliver der hurtigt for lidt ilt og for meget kuldioxid, og så kvæles den langsomt. Den skal helst have 10-12 grader omkring sig. Og der skal være rigeligt af ilt. Vores nuværende køleskabe passet mest til kødvarer, som skal have det koldt.

Man kan også bage brød med 12-volt. Brødet kan for eksempel bages ved 60 grader i 12 timer. Og her vil det være smart med en lille ovn, hvor der kun kan stå en enkelt bageform. Sådan et brød bevarer alle de gode smags- og duftstoffer. Der er masser af muligheder for at eksperimentere og udveksle erfaringer. Hvis du er den første bruger af hjemmesiden i et område – for eksempel Viborg - er der ingen arrangementer, ingen tilbud om noget som helst, intet indhold på hjemmesiden - ud over menuer for alle de aktiviteter, som er nævnt ovenfor. Men du kan så blive den første, der tager et initiativ. Du kan være med til at ændre verden. Du kan være med til at skabe fremtiden. Des mere du giver, des mere får du igen.

//Tommy FalkeØje//